b"\n_START_ARTICLE_\nCan Olesa\n_START_SECTION_\nHist\xc3\xb2ria\n_START_PARAGRAPH_\nL'edifici fou dissenyat per Jaume Bruguera a finals del XVI. La casa actual \xc3\xa9s producte de la reforma de finals de segle XVII. L'edifici que ens ha arribat \xc3\xa9s el resultat de diferents modificacions i ampliacions de l'antiga casa de la fam\xc3\xadlia Desc\xc3\xb3s (llinatge desaparegut en el segle XVI), a partir de la seva adquisici\xc3\xb3 per Salvador d'Olesa i Sureda. En aquest llarg proc\xc3\xa9s de canvis hi ha dues reformes que marcaren el casal i li incorporaren les solucions estil\xc3\xadstiques i espacials m\xc3\xa9s definit\xc3\xb2ries del moment en qu\xc3\xa8 es dugueren a terme. La primera reforma important \xc3\xa9s del segle XVI, renaixentista, i la segona \xc3\xa9s del segon ter\xc3\xa7 del segle XVII, barroca.\n_START_SECTION_\nDescripci\xc3\xb3\n_START_PARAGRAPH_\nLa fa\xc3\xa7ana del casal, en el n\xc3\xbamero 9 de Can Morei, conserva un parament anterior, obra del segle XVI, amb finestres renaixentistes, que t\xc3\xa9 escuts de la fam\xc3\xadlia Desc\xc3\xb3s. La fa\xc3\xa7ana presenta una disposici\xc3\xb3 asim\xc3\xa8trica, determinada pel portal de mig punt amb amples dovelles, situat en un extrem. A la planta baixa hi ha dues finestres amb columnes cl\xc3\xa0ssiques rematades amb medallons, flanquejats per esfinxs, on apareix l'escut dels Desc\xc3\xb3s. A la planta noble les fines s\xc3\xb3n majors. El porxo utilitza un conjunt d'arcs cronopials del darrer g\xc3\xb2tic.\n_START_SECTION_\nEl pati\n_START_PARAGRAPH_\nLa casa est\xc3\xa0 distribu\xc3\xafda entorn d'un magn\xc3\xadfic pati central. Aquest pati \xc3\xa9s un dels exemples m\xc3\xa9s protot\xc3\xadpics del pati barroc mallorqu\xc3\xad, amb les seves caracter\xc3\xadstiques columnes, arcs extraordin\xc3\xa0riament rebaixats i escala rematada per una galeria de tres arcs. El pati procedeix de l'edifici del XVI, reformat en el XVII, i ha servit de model a moltes de les cases senyorials ciutadanes, fins a l'extrem de convertir-se en un element caracter\xc3\xadstic dels casals de la Ciutat de Mallorca. Hi podem observar diversos elements significatius, com les columnes de tradici\xc3\xb3 j\xc3\xb2nica, molt gruixades, que sostenen arcs rebaixats. L\xe2\x80\x99entrada mostra un trespol de terra premsada, amb coberta de bigues i portals dels estudis en els laterals; al fons del pati hi ha una escala de dos trams que condueix a una galeria de tres arcs de mig punt amb balustrada. Cal assenyalar un bell brocal octogonal i l\xe2\x80\x99escut dels Olesa, que presideix el pati. El s\xc3\xb2l dibuixa formes geom\xc3\xa8triques. Prop del brocal, una finestra renaixentista mostra una tipologia semblant a les exteriors de la planta baixa.\n_START_SECTION_\nElements interiors\n_START_PARAGRAPH_\nL'edifici conserva tota la seva decoraci\xc3\xb3 hist\xc3\xb2rica amb poques variacions en els elements exteriors (pati i fa\xc3\xa7ana), per\xc3\xb2 tamb\xc3\xa9 molt ben conservats en els seus elements interiors. Les sales de la planta noble presenten una decoraci\xc3\xb3 sumptuosa en la qual hi trobam peces d'un gran valor art\xc3\xadstic i altres de m\xc3\xa9s comunes, per\xc3\xb2 configurant un conjunt excepcional. Entre les peces de m\xc3\xa9s qualitat cal destacar els tapissos del segle XIV, els tapissos flamencs del segle XVII, inspirats en cartons de Rubens que representen R\xc3\xb2mul i Rem i el Rapte de les sabines, col\xc2\xb7leccions de cer\xc3\xa0mica i vidre, aix\xc3\xad com un mobiliari molt ric: cornuc\xc3\xb2pies, brasers, c\xc3\xb2modes mallorquines o pintures de diferents \xc3\xa8poques de Mesquida, Bestard i altres."